Biden b'pass eqreb li jirbaħ l-elezzjoni
Fl-Istati Uniti għadna mingħajr rebbieħ iżda l-kandidat Demokratiku Joe Biden jinsab viċin aktar minn qatt qabel biex jirbaħ il-Presidenza. Fl-aħħar sigħat, Joe Biden, li kien minn taħt fl-istati ta' Georgia u Pennysylvannia issa għadda lil Donald Trump u qiegħed fuq quddiem. B'Pennsylvannia biss, Biden jikseb l-ogħla kariga fil-White House hekk kif dan l-istat fih għoxrin vot tal-elettur u b'dak biss, Biden jaqbeż in-numru mitejn u sebgħin li għandu bżonn il-kandidat għal President tal-Amerka. Il-kandidat Demokratiku Joe Biden appella għall-kalma u talab biex f'ġieh id-demokrazija jingħadd kull vot. B'Kamala Harris ħdejh, Biden għadda indirizz qasir li fih qal li jinsab fiduċjuż li hekk kif jintemm l-għadd hu se jkun President u Harris se tkun il-Viċi President tal-Istati Uniti. Intant Trump għamel indirizz fil-White House u allega li qed isir tbagħbis. Intant l-Ispeaker tal-Kamra tar-Rappreżentanti, Nancy Pelosi, voċifera kontra Trump u figura importanti fil-kamp Demokratiku qalet li tlifna battalji iżda rbaħna l-gwerra. Sostniet li għalkemm id-Demokratiċi tilfu xi siġġijiet fil-Kamra tar-Rappreżentanti u ma nkisbitx il-maġġoranza fis-Senat, xorta qed tara d-dawl f'dak li se jiġri hekk kif Joe Biden u Kamala Harris mistennija jsiru l-President u l-Viċi President tal-Istati Uniti.